બધાં લોકો પોતાના જીવનમાં સુખને શોધે છે. ઘણાં માણસો પોતાના જીવનમાં સુખ મેળવવા માટે મરણિયો પ્રવાસ કરે છે. સુખ પાછળની દોડમાં કેટલાક લોકો ખૂબ નાણાં એકઠાં કરે છે. સત્તા મેળવે છે. ઘણાં બધાં માણસો ઉપર પોતાનો અધિકાર જમાવે છે. સારાખોટા સંબંધો બાંધે છે. પણ આવાં બધાં લોકો પાસેથી સુખ દૂર ભાગે છે. તેઓ અઢળક નાણાં, સાધન-સંપત્તિ અને ‘વાહ-વાહ’ કરનારા લોકો વચ્ચે પણ સુખથી વંચિત રહે છે. સુખશાંતિના બાહ્ય દેખાવ પાછળ આવાં લોકો એકલવાયાપણું અનુભવે છે. બેચેની અનુભવે છે. દિલની શાંતિ, અંતરનો આનંદ ઝંખ્યા કરે છે.